Document ID: /roh_data/filtered/fineweb-2-filterrobots_roh.jsonl.gz/12549

Il manifest da Mozilla
Introducziun
L'internet daventa ina part adina pli impurtanta da nossa vita.
Il project Mozilla è ina communitad mundiala da persunas ch'èn da l'avis che l'avertadad, l'innovaziun e l'egualitad da las schanzas èn las clavs per la vitalitad da l'internet. Nus collavurain dapli l'onn 1998 per garantir che l'internet sa sviluppia en favur da tuts. Nus essan surtut enconuschents grazia a noss navigatur Mozilla Firefox.
Il project Mozilla fa diever dad in model da collavuraziun basà sin ina communitad per crear programs open-source d'emprima qualitad e sviluppar novas furmas da collavuraziun. Nus creain communitads da persunas che s'engaschan en favur dad ina meglra experientscha en l'internet per nus tuts.
Sco resultat da questas stentas avain nus elavurà ina seria da princips che nus tegnain per decisivs per che l'internet cuntinueschia a servir tant a l'interess public sco era ad aspects commerzials da la vita quotidiana. Quests princips èn enumerads qua sutvart.
Las finamiras dal manifest èn las suandantas:
- formular ina visiun per l'internet – tenor las idas dals participants da Mozilla – che la Mozilla Foundation duai tschertgar da realisar;
- communitgar cun las persunas, independentamain dal fatg sch'ellas èn tecnicamain versadas;
- far daventar loschs ils contribuents a Mozilla da nossa lavur ed ans motivar da cuntinuar; e
- porscher ad autras persunas in rom per manar vinavant nossa visiun da l'internet.
Quests princips na sa realiseschan betg da sasez. I dovra persunas che fan daventar l'internet avert e participativ – persunas che ageschan individualmain, che collavureschan en gruppas e persunas che mainan auters. La Mozilla Foundation s'engascha per la promoziun da quests princips definids en il manifest da Mozilla. Nus envidain auters da collavurar cun nus e da far da l'internet in lieu anc meglier per in e scadin.
Princips
- L'internet è ina part integrala da la vita moderna — ina cumponenta fundamentala en l'educaziun, la communicaziun, la collavuraziun, l'economia, il divertiment e la societad en general.
- L'internet è ina resursa globala e publica che duai restar averta ed accessibla.
- L'internet sto enritgir la vita da mintga esser uman.
- La segirezza e la protecziun da datas da mintga persuna en il internet è fundamentala e betg facultativa.
- Mintga persuna duai avair l'abilitad da modellar l'internet e las experientschas cun l'internet.
- L'efficienza da l'internet sco resursa publica dependa da ses caracter da cumpatibilitad (protocols, formats da datas, cuntegn), innovaziun e da la participaziun mundiala decentralisada.
- Software libra ed open-source promova il svilup da l'internet sco resursa publica.
- Process transparents basads sin la communitad promovan la participaziun, la responsabladad e la confidenza.
- La participaziun economica al svilup da l'internet porta blers avantatgs; in equiliber tranter gudogn commerzial ed interess public è decisiv.
- Accentuar l'util public da l'internet è ina finamira impurtanta ed i vala la paina dad impunder temp, attenziun ed engaschi per quest intent.
Purtar vinavant il manifest da Mozilla
I dat bleras manieras differentas da promover ils princips dal manifest da Mozilla. Nus beneventain in vast spectrum dad activitads e spetgain la medema creativitad che participants da Mozilla han mussà en autras domenas dal project. Mintgin che n'è betg involvì directamain en il project Mozilla po era sustegnair il manifest a moda e maniera simpla e fitg effizienta cun duvrar Mozilla Firefox ed auters products che represchentan ils princips dal manifest.
L'empermischun da Mozilla Foundation
La Mozilla Foundation empermetta da sustegnair il manifest da Mozilla cun sia lavur. En spezial vegnin nus a:
- crear ed activar las tecnologias open-source e las communitads che sustegnan ils princips dal manifest;
- crear e metter a disposiziun software d'emprima qualitad che correspunda als princips dal manifest da Mozilla;
- utilisar la capacitad e las resursas da la Mozilla Foundation (proprietad intellectuala sco dretgs d'autur e la marca, l'infrastructura, la facultad e noss num) per che l'internet restia ina plattafurma averta;
- promover models per crear valur economica en favur da l'interess public; e
- s'engaschar per ils princips dal manifest da Mozilla en il discurs public ed en l'industria da l'internet.
Tschertas activitads da la fundaziun – actualmain la creaziun, la distribuziun e la promoziun da software – vegnan realisadas principalmain da la Mozilla Corporation, ina filiala che appartegna entiramain a la Mozilla Foundation.
Invitaziun
La Mozilla Foundation envida tuts che sustegnan ils princips dal manifest da Mozilla da collavurar cun nus e chattar novas vias per far da questa visiun da l'internet ina realitad.